Neuvoston päätöslauselma,

annettu 21 päivänä kesäkuuta 2001,

Euroopan unionin ja sen jäsenvaltioiden ja ehdokasvaltioiden välillä tarvittavasta tehostetusta audiovisuaalialan tietojen ja kokemusten vaihdosta

(2001/C 281/01)

EUROOPAN UNIONIN NEUVOSTO, joka

ottaa huomioon seuraavaa:

1. Yhteisö ja jäsenvaltiot suosivat yhteistyötä kolmansien maiden sekä kulttuurin alalla toimivaltaisten kansainvälisten järjestöjen kanssa, erityisesti Euroopan neuvoston kanssa.

2. Yhteistyöstä Keski- ja Itä-Euroopan assosioituneiden valtioiden kanssa 4 päivänä huhtikuuta 1995 annetussa neuvoston päätöslauselmassa(1) korostetaan, että on tärkeää käydä jatkuvaa vuoropuhelua ja vaihtaa tietoja Keski- ja Itä-Euroopan valtioiden kanssa ja että tässä yhteydessä on tarpeen tehostaa kulttuuriyhteistyötä.

3. Helsingissä 11 päivänä joulukuuta 1999 kokoontuneen Eurooppa-neuvoston päätelmissä vahvistettiin, että liittymisprosessi kattaa kaikki 13 ehdokasvaltiota eli Viron, Latvian, Liettuan, Puolan, Tsekin tasavallan, Slovakian, Unkarin, Romanian, Bulgarian, Slovenian, Maltan, Kyproksen ja Turkin.

4. Nizzassa 7-9 päivänä joulukuuta 2000 kokoontuneen Eurooppa-neuvoston päätelmissä arvostettiin ehdokasvaltioiden ponnistuksia luoda sellaiset olosuhteet, jotka mahdollistavat unionin säännöstön saattamisen osaksi kansallista lainsäädäntöä, sen täytäntöönpanon ja tosiasiallisen soveltamisen. Ehdokasvaltioita pyydetään liittymisensä valmistelemiseksi jatkamaan ja nopeuttamaan tarvittavia uudistuksia, erityisesti hallinnollisten valmiuksiensa tehostamista, jotta ne olisivat valmiita liittymään unioniin mahdollisimman nopeasti.

5. Komission 14 päivänä joulukuuta 1999 antaman yhteisön audiovisuaalipolitiikan periaatteita ja suuntaviivoja digitaaliaikana koskevan tiedonannon mukaan on olennaisen tärkeää, että ehdokasvaltiot saattavat audiovisuaalialaa koskevan yhteisön säännöstön kokonaisuudessaan nopeasti osaksi lainsäädäntöään.

6. Unionin ja sen jäsenvaltioiden ja ehdokasvaltioiden välillä käydään audiovisuaalialalla rakentavaa vuoropuhelua, jossa vaihdettavien tietojen ja kokemusten merkitystä jatkotoimineen on erityisesti painotettu Varsovassa 17-18 päivänä maaliskuuta 1998 pidetyn "Audiovisuaalialan tehtävä kansalaisyhteiskunnan kehittymisessä"-konferenssin päätelmissä ja myös Prahassa 5-6 päivänä lokakuuta 2000 järjestetyn "Audiovisuaalipolitiikka ja kulttuurin monimuotoisuus laajentuneessa Euroopassa" -seminaarin päätelmissä,

NÄIN OLLEN

7. KOROSTAA audiovisuaalialan merkitystä laajentuneessa Euroopan unionissa ja painottaa erityisesti audiovisuaalialan tehtävää yleisten demokraattisten arvojen säilyttäjänä ja Euroopan kulttuurin monimuotoisuuden suojelijana ja edistäjänä,

8. KOROSTAA säännöllisen tietojen ja kokemusten vaihdon merkitystä luotaessa suotuisia puitteita yhteisön säännöstön saattamiselle osaksi kansallista lainsäädäntöä ja sen täytäntöön panemiselle ja helpotettaessa täten liittymisneuvotteluja,

9. KATSOO, että on tärkeätä tehostaa tähänastista unionin ja sen jäsenvaltioiden ja ehdokasvaltioiden välillä audiovisuaalialalla tapahtunutta tietojen ja kokemusten vaihtoa,

10. PALAUTTAA mieliin, että ehdokasvaltioiden edellytetään liittymistä silmälläpitäen yhteensovittavan kolmansia maita ja kansainvälisiä järjestöjä, erityisesti Maailman kauppajärjestöä, koskevat politiikkansa asteittain ja mahdollisimman nopeasti yhteisön ja sen jäsenvaltioiden hyväksymien politiikkojen ja niiden vahvistamien kantojen kanssa, ja katsoo, että näiden toimien tavoitteena kulttuuri- ja audiovisuaalialalla olisi oltava Euroopan kulttuurisen monimuotoisuuden säilyttäminen ja edistäminen,

11. KOROSTAA, että tällaisen tehostetun tietojen ja kokemusten vaihdossa olisi hyödynnettävä nykyisiä audiovisuaalialan foorumeja ja verkostoja,

12. PANEE MERKILLE, että Euroopan unionin ja Keski- ja Itä-Euroopan maiden välisen rahoitusyhteistyön välineitä, kuten Phare-ohjelmaa, voitaisiin hyödyntää myös audiovisuaalialalla,

13. KOROSTAA yhteisöohjelmiin osallistumisen merkitystä olennaisena osana liittymistä edeltävää strategiaa, sekä niitä mahdollisuuksia, joita Media-ohjelmat tarjoavat ehdokasvaltioille näiden mukautettua säännöstönsä riittävässä määrin yhteisön audiovisuaalialan säännöstöön,

14. KOROSTAA, että tehostetussa tietojen ja kokemusten vaihdossa olisi käsiteltävä asioita, jotka liittyvät yhteisön säännöstön hyväksymiseen ja täytäntöönpanoon, mutta myös muita yhteistä etua koskevia audiovisuaalialan asioita. Kyseisissä vaihtotoimissa olisi pyrittävä muun muassa vaihtamaan tietoja hyvistä toimintatavoista kansallisten audiovisuaalialan politiikkojen alalla,

15. ON TYYTYVÄINEN siihen, että ehdokasvaltiot pitävät tärkeänä tehostettua vuoropuhelua unionin ja sen jäsenvaltioiden kanssa,

16. KEHOTTAA komissiota nykyisiä oikeudellisia ja rahoituspuitteita noudattaen ja laajentumisen aikataulun huomioon ottaen:

i) tehostamaan unionin ja sen jäsenvaltioiden ja ehdokasvaltioiden välistä säännöllistä tietojen ja kokemusten vaihtoa audiovisuaalialalla nykyisten foorumien ja verkostojen pohjalta;

ii) kartoittamaan yhteistyössä jäsenvaltioiden ja ehdokasvaltioiden kanssa tärkeinä pidettävät kysymykset, jotka olisi otettava mukaan tietojen ja kokemusten vaihtoon;

iii) kehittämään edelleen yhteistyötä Euroopan neuvoston kanssa, jotta voitaisiin hyödyntää sen kokemuksia tältä alalta ja vältettäisiin toiminnan päällekkäisyys; ja

iv) raportoimaan asian käsittelystä asianmukaisella tavalla neuvostolle,

17. KEHOTTAA jäsenvaltioita:

i) edistämään unionin ja sen jäsenvaltioiden ja ehdokasvaltioiden välistä tehostettua tietojen ja kokemusten vaihtoa audiovisuaalialalla; ja

ii) toimimaan yhteistyössä komission kanssa audiovisuaalisen alan tehostetussa tietojen ja kokemusten vaihdossa.

(1) EYVL C 247, 23.9.1995, s. 2.